**KŐSZEG VÁROS ÖNKORMÁNYZATÁNAK Iktatószám: K/7341-3/2021.**

**Pénzügyi, Jogi és Rendészeti Bizottsága**

**JEGYZŐKÖNYV**

**Készült:** 2021. szeptember 23 -án 14 óra 00 perctől a Városháza 137-es termében a Pénzügyi, Jogi és Rendészeti Bizottság üléséről.

**Jelen vannak:**

* Sas Norbert
* Takácsné Varga Ágnes
* Velkyné Ball Andrea
* Horváth Ferenc
* Schwahofer Péter
* Németh Bálint (6 fő)

**Tanácskozási joggal vannak jelen:**

* Terplán Zoltán alpolgármester
* Dr. Zalán Gábor jegyző
* Dr. Nagy Edina aljegyző
* Cserkutiné Stipsics Edina osztályvezető
* Németh Ildikó osztályvezető
* Kőhalminé Major Judit könyvvizsgáló
* Kovács István Városüzemeltető Kft. igazgató
* Melhardtné Nagy Zsuzsannna jegyzőkönyvvezető

Sas Norbert, a bizottság elnöke üdvözli a bizottság tagjait, a megjelenteket. Solymosi Tamás és Táncsics Péter előre jelezte, hogy nem tud részt venni a bizottsági ülésen.

Sas Norbert elnök megállapítja, hogy a bizottság 6 fővel jelen van, határozatképes.

A bizottság elnöke ezután szavazásra bocsátja a napirendet, mely 6 igen szavazattal elfogadásra kerül az alábbiak szerint:

**N A P I R E N D:**

1. Beszámoló a nem közművel összegyűjtött háztartási szennyvíz begyűjtéséről

Előadó a jegyző nevében: Németh Ildikó városüzemeltetési osztályvezető,

Előterjesztő: Kovács István igazgató

1. Pavilonok elbontására vonatkozó döntések meghozatala

Előadó a polgármester nevében: Németh Ildikó városüzemeltetési osztályvezető

1. Nemezgyári duzzasztózsilippel kapcsolatos döntések meghozatala

Előadó a polgármester nevében: Németh Ildikó városüzemeltetési osztályvezető

1. **napirendi pont tárgyalása:**

Beszámoló a nem közművel összegyűjtött háztartási szennyvíz begyűjtéséről

**Előterjesztő**: Kovács István igazgató

**Előadó** a jegyző nevében: Németh Ildikó városüzemeltetési osztályvezető,

**Németh Ildikó** osztályvezető részletesen ismerteti az előterjesztést. Elmondja, hogy évente tájékoztatási kötelezettségük van a képviselő-testület felé a nem közművel összegyűjtött háztartási szennyvíz begyűjtéséről. Kovács István igazgató úrral közösen készítették el ezt a beszámolót, az előterjesztés melléklete tartalmazza a Kőszegi Városüzemeltető Kft. beszámolóját a nem közművel összegyűjtött háztartási szennyvíz begyűjtéséről.

Az elmúlt évben a szippantási alkalmak és az elszállított mennyiség tekintetében folyamatos az emelkedés, ami egyrészt pozitív, másrészt vannak nehézségei is, amiről majd igazgató úr fog beszélni.

Sokan még mindig nem tudnak elszámolni a keletkezett szennyvíz rendeletben előírt mennyiségével. Folyamatos a megkeresés a Vas Megyei Katasztrófavédelmi Igazgatóság, mint Vízügyi Hatóság felé az illegálisan elhelyezett szennyvizek tekintetében, hogy folytassák le az eljárásokat.

Az egyedi szennyvíztisztító berendezésekre kiadott használatbavételi engedélyek száma tavaly óta 55-ről 62-re nőtt.

Sajnos problémák is adódtak az egyedi szennyvíztisztítókkal. Az előterjesztésben is említett egyik problémás helyszín az Arborétum utca, ahol szennyvízszivárgás volt, a másik pedig egy Tölgyes utcai ingatlan, ahol panaszbejelentés történt.

A Vízügyi Igazgatóság szakértőinek bevonásával szeptember 22-én mindkét ingatlannál helyszíni szemle történt, ennek szakmai anyagát majd írásba foglalják és megküldik. Előzetesen annyit tud mondani, megállapították, hogy az Arborétum utcában rendkívül agyagos a talaj, nem szikkad el a szennyvíz, ezért tapasztalható esős időben szennyvíz szivárgás. Hosszú távú megoldást az utcában csatorna kiépítése jelentene.

A Tölgyes utcai ingatlan esetében felmerült a gyanú, hogy a telepítéssel komoly problémák lehetnek, ezért a tulajdonostól kérik a megvalósulási dokumentumok benyújtását.

Tájékoztatásul elmondja, hogy az előterjesztés három határozati javaslatot tartalmaz, az 1. határozati javaslat a beszámoló elfogadása, a 2. határozati javaslat egy pénzügyi döntés, a Kőszegi Városüzemeltető Kft. előirányzat átcsoportosítási kérelme, míg a 3. határozati javaslat az önkormányzati rendelet felülvizsgálatára irányul.

**Kovács István** igazgató hozzászólásában elmondja, hogy évek óta jelzik a problémákat, de a gondok egyre súlyosabbak, a szennyvíz szippantás mennyisége nő, ami egyrészt örvendetes, de ez nekik egyben gondot is jelent, a gépek műszaki állapota egyre rosszabb.

A jelenlegi géppark hosszú távon nem alkalmas a szolgáltatás biztonságos ellátására. A traktor komolyabb meghibásodása esetén az egész szállítási rendszer összeomlik. Előfordult, hogy egy héten belül háromszor hibásodott meg a gép.

Ezen probléma megoldásán segítene a 2. határozati javaslatban szereplő előirányzat átcsoportosítás, aminek eredményeként felszabaduló saját forrás átcsoportosításából tudnánk egy erőgépet vásárolni.

A jelenlegi rendelet szerint szennyvíz begyűjtés számukra kötelezettség, mindig, minden helyről, minden körülmények között e kell szállítani a szennyvizet, sokszor extrém körülmények, domborzati és terepviszonyok között kell végezni ezt a munkát, miközben a veszteségeink egyre csak nőnek.

Érdekességként említi, hogy akár 1 m3 szennyvízért is fel kell menni például a Szabóhegy tetejére, könnyen belátható, hogy ez nem életszerű és nem ésszerű.

Ezért javasolja a nem közművel összegyűjtött folyékony hulladékról szóló rendelet felülvizsgálatát, esetleges módosítását - amennyire a jogi lehetőségek engedik - a beszámolóban szereplő műszaki paraméterek figyelembevételével.

**Sas Norbert** felveti, hogy ha egy lakót arra köteleznének, hogy saját költségére helyezze máshová a szennyvíz szikkasztóját, amelynek telepítésére engedélyt kapott, ez mekkora felháborodást keltene.

**Németh Ildikó** elmondja, hogy már beszéltek erről, szeretnék megvizsgálni a lehetőségeket és egyedileg kell felmérni az adott ingatlanoknál, hogy milyen módon került telepítésre a szikkasztó, engedéllyel, vagy esetleg engedély nélkül.

**Sas Norbert** rákérdez az átcsoportosítási kérelemre

**Kovács István** elmondja, hogy az előző testületi ülésen megszavazott támogatási keretből történne ez az átcsoportosítás, ennek segítségével a pénzeszközeiket át tudják úgy rendezni, hogy meg tudják oldani ezt a műszaki problémát.

**Horváth Ferenc** kérdezi, hogy vizsgálták-e már a szennyvízelvezetés kiépítésének megoldását? Esetleg lakossági hozzájárulással, összefogással lehetséges lenne-e?

**Kovács István** válaszában elmondja, hogy 209 darab ingatlannál kellett szippantani, pár évig még biztosan működnie kell ennek a szolgáltatásnak. A szennyvízelvezető csatorna kiépítése lenne a legjobb megoldás, de jóval többe kerülne.

Sok a 209 darab ingatlan, területileg rendkívül szétszórtan helyezkednek el és sokba is kerül. Hosszú távon gondolkodni kell azon, ahol lehetőség van, szennyvíz elvezető csatorna kiépítése lenne a megoldás.

Az előterjesztés is tartalmazza, hogy a Kálvária utcában például sikerült kiépíteni a szennyvízelvezető csatornát.

**Schwahofer Péter** kérdezi az előterjesztésben szereplő 40 ingatlannal kapcsolatban, melyeknél gondot okoz a szennyvíz szállítás. Életvitelszerűen laknak-e ott vagy nyaraló ingatlan, hétvégi ház? Van-e lakhatási engedélyük? Esetleg van-e jogi lehetőség arra, hogy az önkormányzat korlátozza a szennyvíz mennyiséget.

**Dr. Zalán Gábor** válaszában elmondja, hogy régen teljesen mások voltak az építési jogszabályok. Elég volt például, hogy a tervező rárajzolta a tervre a derítőt és azt elfogadták.

Sok derítő nem vízzáró, keresik annak lehetőségét, hogy ezeket hogyan lehet bevizsgálni.

Ha az elfogyasztott vízmennyiség 60%-át nem tudja valaki leigazolni, ott valószínűleg probléma van, elfolyik a szennyíz. Ezeket folyamatosan vizsgálja a Katasztrófavédelem, mint Vízügyi Hatóság, eljárásokat kezdeményeznek.

Ahol ki van építve a csatorna, de a tulajdonos nem akar rákötni, ott talajterhelési díjat kell fizetni. Ennek mértékét felemelte a Kormány, úgyhogy megéri rákötni a csatornára.

Nagyon sokan költöznek ki a „természetbe”, ezt is nagyon nehéz szabályozni, az építési jogszabályok egyre „humánusabbak”, ezért jegyzőként nincs lehetősége jogi eszközökre, nem mondhatja azt, hogy nem lehet ott lakni. Mindenkinek kötelező ma lakcímet adni, jelenleg például be lehet jelentkezni lakókocsiba, gazdasági épületbe is.

A rendelet komplex felülvizsgálata során a fent említett problémákat is ki fogják vizsgálni, keresik a megoldási lehetőségeket.

**Németh Bálint** kérdezi, hogy esetleg lehetne-e emelni a szolgáltatási díjat?

**Kovács István** elmondja, hogy pillanatnyilag a szolgáltatási díjat nem lehet emelni, viszont egy minimális mennyiséget meg lehetne határozni (például 3 m3), amit meg lehet rendelni, ezt mindenképpen ki kellene fizetni. Számukra ez a megoldás is könnyebbség lenne.

A bizottság elnöke szavazásra bocsájtja az előterjesztésben lévő **I. számú** határozati javaslatot, melynek eredménye**: 6 igen**

**14/2021 (IX.23.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy a nem közművel összegyűjtött háztartási szennyvíz begyűjtése tárgyában készített tájékoztatót, valamint a Kőszegi Városüzemeltető és Kommunális Szolgáltató Nonprofit Kft.-nek a közszolgáltatási tevékenységéről szóló beszámolóját fogadja el.

**Felelős:** Sas Norbert elnök a képviselő-testület elé terjesztésért

**Határidő:** 2021. szeptember 30-i Képviselő-testületi ülés időpontja

A bizottság elnöke szavazásra bocsájtja az előterjesztésben lévő **II. számú** határozati javaslatot, melynek eredménye**: 6 igen**

**15/2021 (IX.23.) számú határozat**

1. Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy a 24/2021. (VIII.26.) képviselő-testületi határozatát vonja vissza.
2. Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy Kőszeg Város Önkormányzatának 2021. évi költségvetésén belül dologi előirányzatát 10 000 000 Ft-tal, míg működési célú átadását 14 000 000 Ft-tal emelje meg a Kőszegi Városüzemeltető és Szolgáltató Nonprofit Kft. részére az egyéb működési költségeinek fedezete érdekében, egyúttal a tartalék előirányzatát 24 000 000 Ft-tal csökkentse le.

**Felelős:** Sas Norbert elnök a képviselő-testület elé terjesztésért

**Határidő:** 2021. szeptember 30-i Képviselő-testületi ülés időpontja

A bizottság elnöke szavazásra bocsájtja az előterjesztésben lévő **III. számú**határozati javaslatot***,*** melynek eredménye**: 6 igen**

**16/2021 (IX.23.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy rendelje el a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 12/2014. (III.28.) önkormányzati rendelet felülvizsgálatát.

**Felelős:** Sas Norbert elnök a képviselő-testület elé terjesztésért

**Határidő:** 2021. szeptember 30-i Képviselő-testületi ülés időpontja

1. **napirendi pont tárgyalása:**

Pavilonok elbontására vonatkozó döntések meghozatala

**Előadó** a polgármester nevében: Németh Ildikó városüzemeltetési osztályvezető

**Németh Ildikó** ismerteti az előterjesztést. Elmondja, hogy a jelenleg zajló Várkör II. projekthelyszínen – ahol teljes körű ivóvíz, szennyvíz rekonstrukció, felújítás történik – két darab pavilon helyezkedik el (büfé, zöldség-gyümölcs), melyek a 90-es évek elején ideiglenes jelleggel létesültek, a megújuló városképbe viszont nem illeszkednek. Ezen pavilonok felett jogosultsággal rendelkező Tóth Péterrel egyeztetéseket folytattak, melynek eredményeképpen elkészült egy megállapodás tervezet, melyben a pavilonok elbontásáról született egyezség. A jogosult saját költségén elvégezné a bontást talajszintig, ez év december 31-ig.

A területen elhelyezkedik egy harmadik pavilon is, mely az ingatlan-nyilvántartásban külön helyrajzi számon lett bejegyezve, jelenleg a tulajdonosával még egyeztetés zajlik.

Jelenleg Tóth Péter jogosultnak nincs hatályos közterület használati engedélye, azonban javasolják, hogy ezen időszakra engedjék el a díj megfizetését.

A jogosult az üzleti tevékenységét nem szűnteti meg, a Várkör 39. sz. alatti épületben, ahol tulajdonjoggal rendelkezik, az egyik utcafronti helyiségből szeretne büfét kialakítani, a zöldség- gyümölcs árusításra pedig a fenti lakóház toldaléképületét bérelve kívánja kialakítani.

Osztályvezető asszony módosító javaslatot tesz – mivel az előterjesztésbe nem került bele:

A lakások és helyiségek bérletéről szóló önkormányzati rendelet szerint helyiség bérbeadása csak pályáztatás útján történhet, kivételt képez, ha a képviselő-testület jelöl ki egy adott személyt az ingatlan bérbevételére. A módosító javaslat szerint a toldalék épület teljes egészében Tóth Péter részére kerüljön bérbeadásra, eltekintve a pályáztatástól.

**Sas Norbert** kérdése arra irányul, hogy miért Tóth Péter a jogosult?

**Dr. Zalán Gábor** válaszában elmondja, hogy hosszasan, alaposan utánajártak a jogosultságnak, minden tekintetben van alátámasztása Tóth Péter jogosultságának.

A bizottság elnöke szavazásra bocsájtja az előterjesztésben lévő, osztályvezető asszony módosító javaslatával kiegészített határozati javaslatot, melynek eredménye**: 6 igen**

**17/2021 (IX.23.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy a Meseország Játékbolt Kft. és Kőszeg Város Önkormányzata között kötendő ideiglenes építmény elbontása és közterület használat tárgyú megállapodást a mellékelt tartalommal fogadja el és egyúttal hatalmazza fel a polgármestert a megállapodás aláírására.

A Várkör 39. lakóház toldaléképülete teljes egészében – eltekintve a pályáztatástól - Tóth Péter jogosult részére kerüljön bérbeadásra.

**Felelős:** Sas Norbert elnök a képviselő-testület elé terjesztésért

**Határidő:** 2021. szeptember 30-i Képviselő-testületi ülés időpontja

1. **napirendi pont tárgyalása:**

Nemezgyári duzzasztózsilippel kapcsolatos döntések meghozatala

Előadó a polgármester nevében: Németh Ildikó városüzemeltetési osztályvezető

**Németh Ildikó** osztályvezető ismerteti az előterjesztést. Elmondja, hogy a Gyöngyös-patakon lévő Nemezgyári duzzasztó zsilip az elmúlt években a gyár területének értékesítése során magántulajdonba került.

Az üzemeltetését a Kőszegi Vízerőmű Kft. látta el, azonban a vízjogi engedélye 2021. május 31-én lejárt. A kialakult helyzet tisztázása és a zsilip jövőbeni helyzetének rendezése érdekében egyeztető tárgyalást kezdeményeztek a Vas Megyei Katasztrófavédelmi Igazgatósággal.

A hatóság 2021. szeptember 06-án helyszíni szemlét és egyeztető tárgyalást tartott, melyen az összes érdekelt részt vett, a zsilip tulajdonosa is, aki szóban elmondta, és azóta már írásban is nyilatkozott, hogy hozzájárul a zsilip üzemeltetéséhez és a jövőben akár annak tulajdonjogától is megválna.

A helyszíni bejárás során sajnos azt láttuk, hogy a zsilip jelenlegi állapota rendkívül rossz, gyakorlatilag használhatatlan. Mivel vízigény egyedül Kőszeg Város Önkormányzata részéről merül fel, ezért az üzemeltetési feladatokat a városnak kellene felvállalni.

**Sas Norbert** kérdezi, hogy egy magántulajdonban lévő zsilip tulajdonost miért nem lehet kötelezni arra, hogy karban tartsa, felújítsa a zsilipet?

**Dr. Zalán Gábor** elmondja, hogy ez egy „szerencsétlen helyzet”, mert egy ingatlanon levő ingó, ami nincs feltűntetve sehol. 150 éves múltra tekint vissza ez a zsilip.

Jelenleg magánszemély a tulajdonos, a Vízerőmű Kft-hez nincs köze, viszont a hatályos jogszabályok a mindenkori vízhasználóra terhelik a költségeket, ez pedig egyedül Kőszeg Város Önkormányzata.

A zsilip még 3-5 éven belül javítható, ez lenne a megoldás. Legolcsóbb és azonnali beavatkozás kell, ezért célszerű, ha az önkormányzat kezdeményezi az üzemeltetési engedélyek beszerzését.

**Sas Norbert** szerint mindenképpen egy rövid-középtávú megoldást kell találni.

**Dr. Zalán Gábor** elmondja, hogy a vízjogi engedély megszerzése szükséges, de később a zsilip tulajdonjogát is meg kell szerezni.

A tulajdonjog átruházásról jelenleg is tárgylásokat folytat Polgármester úr.

Hosszú távon mindenképpen az a cél, hogy a zsilip az önkormányzat tulajdonába kerüljön.

A bizottság elnöke szavazásra bocsájtja az előterjesztésben lévő határozati javaslatot, melynek eredménye**: 6 igen**

**18/2021 (IX.23.) számú határozat**

Kőszeg Város Önkormányzatának Pénzügyi, Jogi és Rendészeti Bizottsága javasolja a Képviselőtestületnek, hogy fejezze ki a Gyöngyös-patakon található Nemezgyári duzzasztó zsilip üzemeltetése iránt szándékát, egyúttal hatalmazza fel a polgármestert, hogy a zsilip tulajdonosának hozzájárulása alapján az üzemeltetéshez szükséges engedélyeket beszerezze.

**Felelős:** Sas Norbert elnök a képviselő-testület elé terjesztésért

**Határidő:** 2021. szeptember 30-i Képviselő-testületi ülés időpontja

Sas Norbert, a bizottság elnöke megköszöni mindenki jelenlétét és a bizottsági ülést 14 óra 58 perckor berekeszti.

…………………………………………….. ……………………………………………...

 Sas Norbert elnök bizottsági tag